CELEX: 32017D0809(01)
Language: lv
Date: 2017-08-07 00:00:00
Title: Komisijas Īstenošanas lēmums (2017. gada 7. augusts) par to, lai Eiropas Savienības Oficiālajā Vēstnesī publicētu vienoto dokumentu, kas minēts Eiropas Parlamenta un Padomes Regulas (ES) Nr. 1308/2013 94. panta 1. punkta d) apakšpunktā, un atsauci uz produkta specifikācijas publikāciju attiecībā uz nosaukumu vīna nozarē (La Clape (ACVN))

9.8.2017   
            
            
               LV
            
            
               Eiropas Savienības Oficiālais Vēstnesis
            
            
               C 259/3
            
         KOMISIJAS ĪSTENOŠANAS LĒMUMS
   (2017. gada 7. augusts)
   par to, lai Eiropas Savienības Oficiālajā Vēstnesī publicētu vienoto dokumentu, kas minēts Eiropas Parlamenta un Padomes Regulas (ES) Nr. 1308/2013 94. panta 1. punkta d) apakšpunktā, un atsauci uz produkta specifikācijas publikāciju attiecībā uz nosaukumu vīna nozarē
   (La Clape (ACVN))
   (2017/C 259/03)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 97. panta 3. punktu,
   tā kā:
   
               (1)
            
            
               Saskaņā ar Regulas (ES) Nr. 1308/2013 II daļas II sadaļas I nodaļas 2. iedaļu Francija ir iesniegusi pieteikumu par nosaukuma La Clape aizsardzību.
            
         
               (2)
            
            
               Saskaņā ar Regulas (ES) Nr. 1308/2013 97. panta 2. punktu Komisija šo pieteikumu ir izskatījusi un konstatējusi, ka minētās regulas 93.–96. panta, 97. panta 1. punkta, kā arī 100., 101. un 102. panta nosacījumi ir izpildīti.
            
         
               (3)
            
            
               Lai varētu iesniegt iebildumu paziņojumus saskaņā ar Regulas (ES) Nr. 1308/2013 98. pantu, Eiropas Savienības Oficiālajā Vēstnesī būtu jāpublicē minētās regulas 94. panta 1. punkta d) apakšpunktā minētais vienotais dokuments un atsauce uz iepriekšējās valsts procedūras gaitā publicēto produkta specifikāciju, kura tikusi iesniegta, lai izskatītu pieteikumu par nosaukuma La Clape aizsardzību,
            
         IR NOLĒMUSI ŠĀDI.
   Vienīgais pants
   Vienotais dokuments, kas minēts Regulas (ES) Nr. 1308/2013 94. panta 1. punkta d) apakšpunktā, un atsauce uz produkta specifikācijas publikāciju attiecībā uz nosaukumu La Clape (ACVN) ir iekļauti šā lēmuma pielikumā.
   Saskaņā ar Regulas (ES) Nr. 1308/2013 98. pantu divu mēnešu laikā no šā lēmuma publicēšanas Eiropas Savienības Oficiālajā Vēstnesī drīkst celt iebildumus pret šā panta pirmajā daļā minētā nosaukuma aizsardzību.
   
      Briselē, 2017. gada 7. augustā
      
         
            Komisijas vārdā –
         
         
            Komisijas loceklis
         
         Phil HOGAN
      
   
   
      (1)  OV L 347, 20.12.2013., 671. lpp.
   
   
      PIELIKUMS
      VIENOTS DOKUMENTS
      
         
            La Clape
         
      
      
         PDO-FR-02113
      
      
         Pieteikuma iesniegšanas datums: 26.11.2015.
      
      1.   Reģistrējamais nosaukums vai nosaukumi
      
      
         La Clape
      
      2.   Ģeogrāfiskās norādes veids
      
      ACVN – aizsargāts cilmes vietas nosaukums
      3.   Vīnkopības produktu kategorijas
      
      
               
                  1.
               
               
                  Vīns
               
            4.   Vīna(-u) apraksts
      
      Ar ACVN La Clape apzīmētie sarkanvīni
      Produkti ir nedzirkstoši sausie sarkanvīni, kuriem dabiskā minimālā spirta tilpumkoncentrācija ir 12,5 %.
      (Vaļējas taras partijā vai iepakojumā) piedāvājot šādus sarkanvīnus tirdzniecībā, fermentējamo cukuru saturs tajos nepārsniedz 3 g/l.
      Pārējie analītiskie rādītāji ir saskaņā ar Eiropas [Savienības] tiesību aktiem.
      Šiem sarkanvīniem ir spīdīgs un ļoti košs ietērps, kas visbiežāk ir purpursarkanā krāsā, tiem piemīt raksturīgas un stipras balzāma aromāta nianses (atgādina priežu sveķus, eikaliptu utt.) un garigas smarža. Tajos ietilpst noturīgi tanīni, kas prasa kopt šos vīnus vismaz gadu.
      Ar ACVN La Clape apzīmētie baltvīni
      Produkti ir nedzirkstoši sausie baltvīni, kuriem dabiskā minimālā spirta tilpumkoncentrācija ir 12 %.
      (Vaļējas taras partijā vai iepakojumā) piedāvājot šādus baltvīnus tirdzniecībā, fermentējamo cukuru saturs tajos nepārsniedz 4 g/l.
      Pārējie analītiskie rādītāji ir saskaņā ar Eiropas [Savienības] tiesību aktiem.
      
         La Clape baltvīni, kam piemīt specifisku aromātu buķete, ir gatavoti no vismaz divu šķirņu vīnogu maisījuma, kurā neiztrūkstoši ietilpst ‘Bourboulenc B’ (jeb ‘Malvoisie’).
      Šiem baltvīniem ir vidēji košs dzeltens ietērps; būdami vienkārši un viegli malkojami, tie ir lieliskā līdzsvarā ar to pamatsastāvā esošo skābumu; tiem piemīt arī bagātīgu aromātu buķete, kurā visbiežāk jūtamas balto ziedu, augļu, balzamam līdzīgas un zināmā mērā arī iežiem raksturīgas nianses.
      Baltvīni ir apveltīti ar lielisku līdzsvaru starp tiem raksturīgo apaļīgumu un to pamatsastāvā ietilpstošo skābumu.
      5.   Vīndarības metodes
      
      a.   
            Galvenās vīndarības metodes
         
      
      Īpašā vīndarības metode
      Koksnes gabalu izmantošana ir aizliegta.
      Novāktās vīnogu ražas termiska apstrāde temperatūrā, kas pārsniedz 40 °C, ir aizliegta.
      Stādījumu biezība – rindstarpu platums
      Audzēšanas prakse
      Vīnkoku stādījumu minimālā biezība: 4 400 vīnkoku stādu uz hektāru platības. Rindstarpu platums šajos stādījumos nedrīkst pārsniegt 2,50 metrus, un katram vīnkoku stādam atvēlēta platība, kas nepārsniedz 2,25 kvadrātmetrus.
      Vīnkoku vainaga veidošana
      Audzēšanas prakse
      Vīnkoku vainagu apgriež pirms E stadijas iestāšanās, kad 2 pirmajiem vīnstīgu pumpuriem ir trīs izplaukušas lapas.
      Vīnkokus apgriež īsi, atstājot augļzarus un ievērojot to, lai katram vīnkokam nebūtu vairāk par 10 vīnstīgu pumpuriem. Katram augļzaram ir ne vairāk par 2 vīnstīgu pumpuriem.
      ‘Syrah N’ un ‘Roussanne B’ šķirnes vīnkoku vainagu var veidot vienkāršā Guyot formā, uz katra vīnkoka atstājot ne vairāk par 9 vīnstīgu pumpuriem, no kuriem ķekara noslēgšanās posmā pēc atpumpurošanas paliek ne vairāk par 5 vīnstīgu pumpuriem, kas izretinājušies uz saglabātās vīnstīgas, un 1 vai 2 rezervē atstāti augļzari, kuriem katram nav vairāk par 2 vīnstīgu pumpuriem.
      Īpašs noteikums novākšanai
      Audzēšanas prakse
      Balto šķirņu vīnogām novāktās ražas svars nedrīkst pārsniegt 5 000 kilogramus katrai transportējamajai tvertnei.
      Apūdeņošana
      Audzēšanas prakse
      Apūdeņošana var tikt atļauta saskaņā ar Lauku un jūras zvejniecības kodeksa [code rural et de la pêche maritime] D. 645-5. panta noteikumiem.
      Ābolskābā un pienskābā rūgšana
      Īpašā vīndarības metode
      Sarkanvīnos, kurus var piedāvāt tirdzniecībā vaļējā tarā vai iepakojumā, ābolskābes saturs nepārsniedz 0,4 gramus uz litru.
      b.   
            Maksimālās ražas
         
      
      Nedzirkstoši sausie sarkanvīni
      48 hektolitri no hektāra
      Nedzirkstoši sausie baltvīni
      57 hektolitri no hektāra
      6.   Noteiktais apgabals
      
      Vīnogu novākšana, vinifikācija un vīnu gatavošana un kopšana tiek veikta šādu Aude departamenta pašvaldību teritorijā: Armissan, Fleury d’Aude, Gruissan, Narbonne, Salles d’Aude un Vinassan.
      7.   Galvenās vīna vīnogu šķirnes
      
      
                   
               
               
                  ‘Vermentino B’
               
            
                   
               
               
                  ‘Bourboulenc B’
               
            
                   
               
               
                  ‘Grenache N’
               
            
                   
               
               
                  ‘Grenache blanc B’
               
            
                   
               
               
                  ‘Clairette B’
               
            
                   
               
               
                  ‘Mourvèdre N’
               
            
                   
               
               
                  ‘Marsanne B’
               
            
                   
               
               
                  ‘Syrah N’
               
            
                   
               
               
                  ‘Roussanne B’
               
            
                   
               
               
                  ‘Piquepoul blanc B’
               
            8.   Saiknes vai saikņu apraksts
      
      Ar cilmes vietas nosaukumu La Clape apzīmētā produkta ražošanas ģeogrāfiskais apgabals atrodas Vidusjūras piekrastē Aude departamentā un aizņem 32 870 ha lielu platību; apgabalā ietilpst sešu pašvaldību teritorija La Clape kalnu masīvā un tā atzaros. Šī krasi norobežotā teritorija – dabisks šķērslis starp Vidusjūras krastu un Narbonnas pilsētu – līdz 13. gadsimtam bija sala, kamēr nebija aizbērts Narbonnas līdzenums. Šajā kaļķainajā plakankalnes karsta masīvā, kurā nav pastāvīgu ūdensteču, augstākā vieta virs jūras līmeņa ir 214 m. Šī zeme ar krasta kraujām, garigas klātām un priedulājiem apmalotām plakankalnēm tiek izmantota galvenokārt vīnkopībai, un tās ainava stipri vien atšķiras no Odas [Aude] aluviālā līdzenuma ainavas, ko veido dažādām lauksaimniecības kultūrām aizņemtas platības un apkārtējie dīķi.
      Tā kā šis apgabals atrodas Lionas jūras līča piekrastes vidusdaļā, tajā valda gandrīz semiarīds Vidusjūras klimats, un nokrišņu daudzums tajā ir mazāks par 500 mm gadā. Vasaras periodos iestājas sausums, tāpēc augiem jāpielāgojas, lai šādos ūdens trūkuma apstākļos tie varētu izdzīvot. Klapes [Clape] masīvam raksturīga augsta summārā temperatūra vīnogulāju veģetatīvajā periodā, tāpēc tur iegūtajam vīnam dabiskā minimālā spirta tilpumkoncentrācija ir augstāka nekā citiem vīniem, kas apzīmēti ar šo reģionālo nosaukumu.
      Tomēr galvenais Klapes apgabala vīnkopībai noteicošais vides faktors ir ūdensrežīms apvienojumā ar pārsvarā kaļķainajām augsnēm, kas liek vīnkopjiem apdomīgi izraudzīties attiecīgajam zemesgabalam piemērotu vīnogulāju šķirni.
      Turklāt apvidū brāzmo vēji, galvenokārt cers [lodis] – ziemeļrietumu vējš –, kas veicina to, ka apgabalā ir liels saulesgaismas daudzums – saules spīdēšanas ilgums pārsniedz 3 000 stundu gadā. Visbeidzot, vīnadārzs atrodas pasargātā vidē, ko veido samērā liela ģeogrāfisko apstākļu dažādība: piekaļņu apvidi, gravainas ielejas, merģeļainas dziļielejas, nelieli senu karsta ieplaku veidoti līdzenumi. Vīnogulāju audžu veidotā ainava mijas ar sausajām un akmeņainajām apkārtējo garigu platībām vai Alepas priežu un pīniju silājiem, reizumis arī ar eikaliptu birztalām.
      Ģeogrāfiskais apvidus atrodas romiešu ceļa “Via Domitia” apkaimē, un vīnkopība līdz ar to ir nepārtraukti saglabājusies, sākot no VI gadsimta p.m.ē. Vīnadārzā izmantotās vīnogu šķirnes, kuras piemērotas vides apstākļiem un kuru kvalitātes īpašības optimāli izmantotas, pateicoties ierobežotajam ražas apjomam, ir ļāvušas La Clape vīnus kopš 1951. gada atzīt par tādiem, kas apzīmējami ar VDQS [ierobežota audzēšanas apgabala augstākās kvalitātes vīni], bet pēcāk – izveidot ģeogrāfisko papildu nosaukumu “Languedoc reģionālais nosaukums”. Klapes [La Clape] kalnu masīvā vīnkopji savas platības ierīkoja, izraugoties vīnogulāju kultūrai apvidus ar vispiemērotākajiem ģeoklimatiskajiem apstākļiem. Tādējādi saskaņā ar ieražām šajā ierobežotajā zemesgabalu apvidū (2 592 ha) ietilpst tikai platības, kurās arīdā klimata ietekmi līdzsvaro augšņu ūdens rezervju līmenis un labs drenējums, bet nav iekļautas platības, kurās augsne veidojusies uz aluviālām sanesām vai ezeru nogulumiem. Šādi apstākļi prasa nodrošināt augiem un to ražošanas potenciālam optimālu pārvaldību, attiecīgi kopjot šos vīnogulājus, veidojot tiem īsu vainagu un panākot, lai ražas apjoms būtu neliels: 42 hl no hektāra sarkano šķirņu vīnogām (un nevis 50 hl kā ar nosaukumu Languedoc apzīmēta vīna ražošanai) un 52 hl no hektāra balto šķirņu vīnogām (un nevis 60 hektolitru kā ar nosaukumu Languedoc apzīmēta vīna ražošanai).
      Baltvīniem augsnes un klimatiskie apstākļi nosaka tādu gatavības pakāpi, kas nodrošina aromātu daudzveidīgumu un to, ka tie ir vienkārši un viegli malkojami ar līdzsvarotu pamatsastāvā esošo skābumu, veicinot vīnu raksturīgo ziedaugu un augļainuma nianšu izpausmi un nepieļaujot nekādu smagnējību. Dažādu šķirņu vīnogu maisījums un obligāts ‘Bourboulenc B’ šķirnes īpatsvars vismaz 30 % apmērā nodrošina šiem vīniem pilnīgu neatkārtojamību. Šīs šķirnes vīnogulājiem šajā reģionā ir izcili piemērots zemesgabals: vēlīna ienākšanās, lieliskā pielāgošanās regulētai ūdens padevei un spēja optimāli izmantot jūras šļakatu un septembra lietus ūdeņus ir faktori, kas ļauj šai šķirnei pilnībā izmantot savu potenciālu, lai veicinātu vienkāršu, viegli malkojamu un izsmalcinātu vīnu gatavošanu. La Clape baltvīniem ir vidēji košs dzeltens ietērps; būdami vienkārši un viegli malkojami, tie ir lieliskā līdzsvarā ar to pamatsastāvā esošo skābumu; tiem piemīt arī bagātīgu aromātu buķete, kurā visbiežāk jūtamas balto ziedu, augļu un balzamu atgādinošas nianses. Savukārt iežiem raksturīgu niansi šiem vīniem piešķir kaļķakmens cilmiezis.
      Sarkanvīniem audzējamās šķirnes, it īpaši ‘Mourvèdre N’ un ‘Grenache N’, ir ļoti labi piemērotas apgabala karstajam un sausajam klimatam: pilngatavībā novāktās ogas ļauj iegūt tanīniem bagātus vīnus. Kad šo šķirņu maisījumu papildina vīnu krāsas košuma veicinātāja šķirne ‘Syrah N’, tad to izmantotais potenciāls šajā apgabalā ļauj iegūt sevišķi tipiskus vīnus. Augšņu vājais auglīgums un pieticīgās ražas piešķir šiem sarkanvīniem košu un dziļu ietērpu un nodrošina labu uzglabājamību.
      Tāpēc sarkanvīniem ir spīdīgs un ļoti košs ietērps, kas visbiežāk ir purpursarkanā krāsā. Kaļķakmens cilmiezis veicina tajos raksturīgo un stipro balzāma aromāta nianšu izpausmi (atgādina priežu sveķus, eikaliptu utt.) un izceļ garigas smaržu. Noturīgo tanīnu dēļ šie vīni kopjami vismaz gadu, tādējādi ļaujot tiem uzlaboties, vienlaikus darot koncentrētāku tiem piemītošo daudzveidīgo aromātu buķeti.
      9.   Būtiski papildu nosacījumi
      
      Lielāka ģeogrāfiskā vienība
      Tiesiskais regulējums
      Valsts tiesību akti
      Papildu nosacījuma veids
      Papildu noteikumi attiecībā uz marķēšanu
      Nosacījuma apraksts
      Ar šo kontrolēto cilmes vietas nosaukumu apzīmēto vīnu marķējumā var norādīt lielākās ģeogrāfiskās vienības – Langdokas [Languedoc] – nosaukumu.
      Šīs lielākās ģeogrāfiskās vienības nosaukumā izmantotie burti ne augstumā, ne platumā nedrīkst būt lielāki par pusi no tiem burtiem, kas izmantoti, atveidojot šo kontrolēto cilmes vietas nosaukumu.
      Neobligātā informācija
      Tiesiskais regulējums
      Valsts tiesību akti
      Papildu nosacījuma veids
      Papildu noteikumi attiecībā uz marķēšanu
      Nosacījuma apraksts
      Visas fakultatīvās norādes, kuru izmantošanu saskaņā ar Kopienas noteikumiem var reglamentēt dalībvalstis, marķējumā ir rakstītas ar burtiem, kuru izmēri ne augstumā, ne platumā nav lielāki par pusi no to burtu izmēriem, kuri izmantoti, atveidojot šo kontrolēto cilmes vietas nosaukumu.
      Tuvākās apkaimes apgabals
      Tiesiskais regulējums
      Valsts tiesību akti
      Papildu nosacījuma veids
      Atkāpe par ražošanu noteiktajā ģeogrāfiskajā apgabalā
      Nosacījuma apraksts
      Tuvākās apkaimes apvidu, kas atkāpes kārtā noteikts vīnu vinifikācijai, gatavošanai un kopšanai, veido šādas Aude departamenta pašvaldības teritorija: Coursan.
      
         Atsauce uz specifikācijas publikāciju
      
      https://info.agriculture.gouv.fr/gedei/site/bo-agri/document_administratif-4a468959-24cd-46e1-ab2e-5f6eba98306a